
	1. Дефиниране на проблема: 
1.1. Кратко опишете проблема и причините за неговото възникване. Посочете аргументите, които обосновават нормативната промяна.
Съгласно Методиката за определяне на линията на бедност за страната, приета с Постановление №241 на Министерския съвет от 24.09.2019 г. (обн., ДВ, бр. 76 от 27.09.2019 г., в сила от 27.09.2019 г.) размерът на линията на бедност за следващата година се изчислява, като се индексира линията на бедност от изследването „Статистика на доходите и условията на живот (EU-SILC)“ за предишната година с индекс на цените на малката по състав кошница от декември на предишната година към декември на предходната година. Размерът на линията на бедност се определя ежегодно до 31 август и не може да бъде по-малък от определения размер за предходната календарна година. 
Стойностната вариация на линията на бедност е функция от положителните икономически тенденции през 2019 г., като работните заплати през 2019 г. нараснаха с 11,1%  спрямо 2018 г. При прилагане на Методиката за определяне на линията на бедност за страната, линията на бедност за страната за 2021 г. би следвала тези възходящи тенденции, но не биха били отразени резки промени от икономическо естество, настъпили през 2020 г. и имащи пряка взаимовръзка със събираемостта на бюджетните постъпления, промените на пазара на труда, предизвикателствата от непланирано забавяне на БВП и въведени нови инструменти за подкрепа. 
На 13 март 2020 г. по предложение на Министерския съвет Парламентът на Република България обяви извънредно положение за територията на цялата страна. Влошената икономическа ситуация включва спад в търговията и услугите, спад на вътрешното търсене, увеличаване на разходите, увеличаване на уязвимостта и броя на уязвените по отношение на пазара на труда и др. Бързото влияние на коронавирусната пандемия и мерките за нейното овладяване доведоха до силно свиване на глобалната икономика. Според прогнозите на Световната банка глобалната икономика може да се свие до 5,2% през тази година. Бяха наложени тежки ограничения във всички страни от ЕС, което се отрази пряко на динамиката на производството в страната. Данните през месец април сочат спад на обема на износа с почти 5% спрямо първите четири месеца на 2019 г. и с почти 20% само през април. 
Съгласно лятната прогноза на ЕС за България, през 2020 г. се очаква спад на БВП от 7,0%. През първото тримесечие се наблюдава забавяне на ръста на заплатите от 9,0% на годишна база спрямо годишния ръст през първо тримесечие на 2019 г. от 12,2%. Съгласно Конвергентната програма 2020-2022 от април 2020 г. се очаква БВП през текущата година да спадне с 3,0% в реално изражение.
През текущия период се очаква намаление на приходите в бюджета, което налага мобилизиране на всички средства за укрепване на социално-икономическите последици в отговор на пандемията. За  справяне с неблагоприятните последици в социално-икономически аспект, в резултат от разпространението на COVID-19, е нужно добро сътрудничество, съпричастност, обмен на информация, изготвяне на планове за действие, свързани с конкретни мерки, механизми за стимулиране на производствата и бизнеса и др. 
 Поради променените условия се налага да се допълни Методиката за определяне на линията на бедност по начин, който да предостави процедурни възможности за управление на рисковете и ефективност в условията на резки икономически спадове и промяна на условията към текущата на определянето година. Промяната създава възможност на министъра на труда и социалната политика да предложи размер на линията на бедност на базата на обективна информация, съобразена с възможностите на бюджета, но не по-малка от определения размер на линията на бедност за страната през текущата година.

1.2. Опишете какви са проблемите в прилагането на съществуващото законодателство или възникналите обстоятелства, които налагат приемането на ново законодателство. Посочете възможно ли е проблемът да се реши в рамките на съществуващото законодателство чрез промяна в организацията на работа и/или чрез въвеждане на нови технологични възможности (например съвместни инспекции между няколко органа и др.).
Настоящата ситуация, свързана с разпространението на COVID-19 и нейните икономически и социални ефекти върху различни публични сектори поставиха системите за социална защита пред сериозни изпитания. При актуализиране линията на бедност, съобразно достигнатото равнище на линията на бедност за 2019 г. с индекса на цените на малката по състав кошница към декември 2019 г., то тя няма да съответства на новите предизвикателства, на направените икономически прогнози от ЕК и правителството за развитието на социално-икономическите процеси и няма да изпълни заложените си цели. 
Основните системи на обществото – икономика, пазар на труда, образователна, здравна, пенсионна, системата за социална закрила и дългосрочни грижи са повлияни в голяма степен от пандемичното разпространение на вируса, което изисква мерки на национално ниво за стабилизиране и възстановяване на страната. Създадената извънредна ситуация породи преки негативни социално-икономически последици, като наруши икономическия тренд на развитие, внесе несигурност сред обществото във връзка със закриването на работни места, увеличение ръста на безработица, затруднения при функциониране на малки и средни бизнеси, липса на доходи, неясни перспективи за домакинствата и др. 
В  създалата се кризисна ситуация, за намаляване на негативните последствия бюджетът е натоварен с антикризисни мерки за подпомагане на работодателите, за запазване на работните места, подпомагане на хората останали без работа, предоставяне на топъл обяд и хранителни продукти на най-нуждаещите се. Предприети  са допълнителни мерки за подпомагане на всички пенсионери с 50 лв. в срок от три месеца. Отпуснати са близо 2 милиарда лева за социални и икономически мерки, свързани с борбата с пандемията.
Сред предприетите мерки са:
· На 1 юли 2020 г. стартира пакет заетост „Заетост х3“, в който влизат новият вариант на 60/40, помощта от 290 лв. за запазване на работно място, както и схемата „Заетост за теб“.
· По 60/40 до момента са запазени работните места и доходите на 170 533 служители на над 8 900 компании. Изплатените средства са близо 171 млн. лв. Най-много работни места бяха запазени в София – 56 432, Пловдив – 12 067, Бургас – 11 936 и Стара Загора – 8 707. По сектори най-много запазени работни места има в „Преработваща промишленост“ - 80 224, „Търговия, ремонт на автомобили и мотоциклети“ – 26 348, в „Хотелиерство и ресторантьорство“ – 18 386, както и в „Транспорт, складиране и пощи“ – 13 781. Очаква се с новия вариант на мярката да бъдат запазени доходите на около 300 000 души.
· Подкрепа от 290 лв. за запазване на работно място в секторите „Транспорт“, „Хотелиерство и ресторантьорство“ и „Туризъм“ са пожелали да получат 425 фирми за 7 729 работници. Към момента в София са постъпили най-много заявки – 110 за 2 235 служители.
· По схемата „Заетост за теб“, по която работодатели могат да получат средства от държавата за наемане на безработни и изплащане на минимална работна заплата + дължимите осигуровки към нея, са кандидатствали 1 552 фирми. Те са обявили 6 587 свободни работни места. Най-много са в Благоевград – 169 работодатели с 506 работни места, Бургас – 118 работодатели с 1532 работни места, и София – 89 работодатели с 336 работни места. 29,1% от кандидатствалите са от сектор „Хотелиерство и ресторантьорство“, 26,9% от „Преработваща промишленост“ и 15% от „Търговия и ремонт на автомобили и мотоциклети“.
· Агенцията по Заетостта направи информационна кампания за пакета „Заетост х3“, като на разположение на работодателите и търсещите работа бяха всичките 107 бюра по труда. Около 4 000 работодатели и 4 900 търсещи работа получиха информация, а консултациите през август ще продължат и по телефон.
· 107 435 безработни са започнали работа от 13 март до момента със съдействието на трудовите посредници. Най-много са в секторите „Хотелиерство и ресторантьорство“ (бармани, сервитьори), „Преработвателна промишленост“ (работници в производството на храни и напитки и шивачи) и „Търговия“ (продавач-консултанти).
· Близо 29 000 възрастни, хора с увреждания и с доходи под прага на бедност ще получават топъл обяд до края на 2020 г.
· До края на годината безплатно от обществените трапезарии в страната ще се хранят и други над 4100 души, като през май бяха включени нови 1 400 самотно живеещи, хора, останали без дом, работа и доходи, както и ползващи социално подпомагане, и поставени под карантина.
·  С 45 млн. лв. по ОПРЧР беше разширена патронажната грижа до 31 декември 2020г. Благодарение на това 30 000 възрастни и хора с увреждания в 240 общини получават храна, лекарства или помощ за извършване на административни услуги, а други 12 500 – социално-здравни услуги.
· От началото на април до средата на юни по Оперативната програма за храни бяха раздадени 1 405 тона храни от първа необходимост. Пакети получиха над 58 000 лица и семейства в затруднено положение. В следващите месеци предстои съвместно с БЧК да бъдат раздадени 6 900 тона хранителни продукти на стойност 17 млн. лв., с които ще бъдат подпомогнати около 500 000 души.
· 3 727 семейства вече са получили еднократна помощ от 375 лв.
· семейства, чиито деца ще бъдат в осми клас през следващата учебна година, ще  кандидатстват за помощ от 250 лв.
· В момента върви и подаването на документи за идентична по размер помощ за деца, които през следващата учебна година ще бъдат в първи клас. Приети са над 7 500 заявления, като над 5 100 семейства вече са получили първата част от средствата.
· Близо 500 лв. е размерът на целевата помощ за отопление за предстоящия зимен сезон. Той беше увеличен с 30 лв. спрямо миналата година. До момента за получаване на помощта са кандидатствали 136 774 лица и семейства. От тях 43 371 са били одобрени и предстои да получат средства.
· 209 346 хора с трайни увреждания са получили безплатна годишна винетка от началото на годината.
· Инвалидните пенсии на близо 5 000 пенсионери с изтекло ТЕЛК решение по време на извънредното положение и извънредната епидемична обстановка са платени в пълен размер.
· Всички над 2,121 млн. пенсионери ще получат по 50 лв. добавка към пенсиите през август, септември и октомври. Правителството вече отпусна 106 043 350 лева по бюджета на държавното обществено осигуряване за първото плащане, което предстои между 7 и 20 август 2020 г.
· 28 525 хора с увреждания ползват личен асистент, а броят на асистентите е 29 199. Предстои да бъдат одобрени 122 млн. лв. допълнителни средства в бюджета на МТСП, с които ще се гарантират правата на нуждаещите се от подкрепа и възнагражденията за личните асистенти за цялата 2020 г.
·  От 1 август 2020 г. с 30% се увеличават заплатите на служителите в системите, които работят на първа линия в борбата с овладяването на пандемията и борбата с последствията от нея. От същата дата ще се увеличат стандартите за финансиране на делегираните от държавата социални услуги като домове за възрастни хора, домове за хора с увреждания, домове за резидентни услуги, дневни центрове за деца, центрове за настаняване от семеен тип и др. Това ще позволи на общините и другите доставчици на социални услуги да повишат заплатите на работещите в тях социални работници, рехабилитатори, логопеди, възпитатели, педагози и други с до 20%.
[bookmark: _GoBack]Имайки предвид очакванията за 0,1% инфлация през 2020 г., финансовата подкрепа на хората с увреждания, която е обвързана с линията на бедност, ще запази своята покупателна способност.
Основният акцент е, че допълнението на Методиката ще въведе процедура за определяне на линия на бедност за страната, която би могла да се прилага в случай, че адекватното управление на рискове (с потенциал да деформират подоходната политика в частта ѝ за ограничаване на бедността, политиката за подкрепа на хората с увреждания и бюджетното планиране) се извършва въз основа на текущи обективни прогнози и отчетени данни при навлизане в рецесия на икономиката.  

1.3. Посочете дали са извършени последващи оценки на нормативния акт, или анализи за изпълнението на политиката и какви са резултатите от тях? 
Не са извършвани последващи оценки на въздействие. 
Изготвени са експертни анализи с елемент на оценка за риска от бедност. През 2016 г. работещите бедни са 335 128  и намаляват с 19,9%  до 268 412 лица през 2019 г.


	2. Цели:
Посочете целите, които си поставя нормативната промяна, по конкретен и измерим начин и график, ако е приложимо, за тяхното постигане. Съответстват ли целите на действащата стратегическа рамка?
1. Въвежда се възможност за определяне на линия на бедност за страната, която да се прилага при изпълнение на стриктни и обективни условия, които обичайно предшестват рязко влошаване на условията на пазара на труда, бързо покачване нивата на безработица и като цяло на рискове, изискващи мерки за запазване жизненото равнище, степента на подкрепа към уязвимите групи и ограничена гъвкавост при взимането на решения, касаещи балансираното развитие, относимо към бюджетното планиране;
2. Финансовата подкрепа на хората с увреждания ще запази своята покупателна способност през 2021 г., съобразно очакваната 0,1% инфлация през 2020 г.
3. Наличието на процедурна възможност за алтернативно определяне на размера на линията на бедност ще позволи запазване на взаимовръзката между потребление, инфлация, ръст на БВП и други основни показатели към степента на подкрепа и отчитане на бедността, като по този начин няма да се допусне изкривяване на целите на инструментариума в периодите на преход от положителен към негативен икономически цикъл.

	
3. Идентифициране на заинтересованите страни: 
Посочете всички потенциални засегнати и заинтересовани страни, върху които предложението ще окаже пряко или косвено въздействие (бизнес в дадена  област/всички предприемачи, неправителствени организации, граждани/техни представители, държавни органи, др.).
С приемане на постановлението ще откроим ключовите рискови групи, които са най-застрашени от бедност. Ще бъдат актуализирани (съобразно негативните икономически тенденции и прогнози) средствата, необходими за населението в риск от бедност. 
Разработването, приемането и прилагането на проект на постановление за допълнение на Методиката за определяне на линията на бедност за страната предполага отчитането на интересите на различни заинтересовани страни:
· Лицата с доход до линията на бедност, които получават подкрепа (финансова или в натура);
· Месечна финансова подкрепа на хората с увреждания в процент от линията на бедност в зависимост от степента на увреждането;
· Държавната и общинска власт.
Сред идентифицираните са следните заинтересовани страни:
- Най-пряко заинтересовани от проекта на постановление са най-нискодоходните групи от населението, с доход на лице по-малък от определената линия на бедност. Броят лица под линията на бедност ще бъде определен при определяне на линията на бедност за 2021 г.;
- Другите пряко заинтересовани от проекта на постановление са хората с трайни увреждания на територията на Република България, които получават конкретен вид финансова подкрепа по реда на Закона за хората с увреждания. Приблизително 670 000 средномесечен брой лица с трайни увреждания над 18-годишна възраст.
С влизането в сила на Закона за хората с увреждания се изменя действащият до 31.12.2018 г. начин за определяне размера на финансовото подпомагане на хората с трайни увреждания. Размерът на финансовата подкрепа зависи от вида и степента на увреждане и се определя и актуализира спрямо линията на бедност в България. Съгласно § 1, т. 17 от Допълнителната разпоредба от Закона за хората с увреждания, линията на бедност се определя с Постановление на Министерския съвет за съответната година.
Линията на бедност се използва при определяне на конкретни мерки за социална защита и е база за определяне на размера на финансовата подкрепа за хората с увреждания.
Финансовата подкрепа за хората с увреждания се състои от два компонента:
Първият компонент е месечна финансова подкрепа, на която имат право хората с трайни увреждания над 18-годишна възраст, както следва:
•	от 50 до 70,99 % степен на увреждане в размер на 7 на сто от линията на бедност;
•	от 71 до 90 % степен на увреждане в размер на 15 на сто от линията на бедност;
•	над 90 % степен на увреждане в размер на 25 на сто от линията на бедност;	
•	над 90 % степен на увреждане с чужда помощ, които получават пенсия за инвалидност поради общо заболяване или поради трудова злополука или професионална болест, в размер на 30 на сто от линията на бедност;	
•	над 90 % степен на увреждане с чужда помощ, които получават социална пенсия за инвалидност, в размер на 57 на сто от линията на бедност.
Вторият компонент на финансовата подкрепа за хората с увреждания са целевите помощи, посочени в чл.72, точки от 2 до 4 от Закона за хората с увреждания. Размерите на целевите помощи за покупка на лично моторно превозно средство, за приспособяване на жилище и за балнеолечение и/или рехабилитационни услуги също се определят спрямо линията на бедност. При предоставяне на целева помощ за покупка на лично моторно превозно средство и за приспособяване на жилище се взема предвид средномесечният доход на член от семейството на хората с трайни увреждания, който трябва да е равен или по-нисък от линията на бедност.
- Заинтересовани от проекта на Постановление за допълнение на Методиката за определяне на линията на бедност за страната, както и второстепенните изпълнители към него – АСП, АХУ, АЗ. Към държавните институции може да се причисли и МФ; 
- Областните и общински администрации – провежданата политика на подпомагане на лицата с доходи под определената линия на бедност – община Велико Търново;
- Националният статистически институт; 
- Социалните партньори в лицето на национално представителните организации на работодателите и на работниците и служителите, които съгласуват политиката в областта на жизненото равнище и доходите.
За 2021 г. се предвижда да бъде оказана финансова подкрепа по Закона за хората с увреждания на приблизително  670 000 средномесечен брой лица с трайни увреждания над 18-годишна възраст. 

Промяната на Методиката за определяне на линията на бедност няма да окаже пряко или косвено влияние върху МСП.

	4. Варианти на действие: 
Идентифицирайте основните регулаторни и нерегулаторни възможни варианти на действие от страна на държавата, включително варианта „без действие“.
Вариант за действие 0 „Без действие“:
· Държавният бюджет няма да остане балансиран. 
· Методиката няма да предвижда процедура за определяне на размер на линията на бедност за страната, съобразен с осъществяване на плавен преход от положителен към икономически цикъл.
· Идентифицирането на бедността ще се деформира и ще ограничи възможностите за адекватна и навременна реакция за ограничаване на бедността.
Няма да бъдат взети предвид негативните икономически прогнози за отрицателен ръст на икономиката, отчетения спад на БВП от НСИ, както и предприетите и планирани мерки на правителството за социално подпомагане, запазване на работните места и бизнеса. 
Вариант за действие 1 „Приемане на ПМС за допълнение на Методиката за определяне на линията на бедност за страната“: 
При този вариант ще бъде създадена възможност за: 
· Определяне размер на линия на бедност при условията на текущи показатели на икономическото развитие и осъществяване на плавен преход от положителен към негативен икономически цикъл;

· Линията на бедност ще бъде определена на база финансовите и икономически възможности на държавния бюджет и при условията на баланс на интересите на различните засегнати от негативните текущи тенденции категории граждани;

· Методиката ще съдържа механизъм за реакция при промяна на условията, свързани с идентификацията на бедността в страната;

· Ще се създаде допълнителен механизъм за актуализиране на финансовата подкрепа за хората с трайни увреждания  в съответствие със спада на икономиката и бюджетните мерки за подпомагане  – в изпълнение на чл.70 и чл.72 от ЗХУ;
· Ще се създаде допълнителен механизъм за определяне на линията на бедност за страната, отчитайки негативните икономически тенденции, както и възможностите на бюджета.

След приемане на ПМС за допълнение на Методиката за определяне на линията на бедност за страната, определената линията на бедност ще бъде адекватно използвана в нормативните документи, които се придържат към тази референтна стойност както на национално, така и на регионално ниво:
1. Оперативната програма за храни и/или материално подпомагане. При предоставяне на хранителни продукти на лица в риск от бедност (доходът им е до размера на официалната линия на бедност);
2. Изплащане на еднократни добавки към пенсиите (великденски и коледни добавки) на пенсионерите, които имат пенсия или сбор от пенсиите заедно с добавките до размера на официалната линия на бедност;
3. Закон за правната помощ – предоставяне на безплатна правна помощ на хора с доход до линията на бедност;
4. Правилник за организацията и дейността на Междуведомствената комисия за възстановяване и подпомагане към Министерския съвет – предоставяне на възстановителна помощ на физически лица за подпомагане възстановяването на жилищата им, засегнати от бедствие.
5. Общински наредби (Наредба на Общинския съвет Велико Търново за определянето и администрирането на местните такси и цени на услуги на територията на Община Велико Търново);
6. Закон за хората с увреждания – размерът на финансовата подкрепа зависи от вида и степента на увреждане и се определя и актуализира спрямо линията на бедност.
С приемане на Постановлението за допълнение на Методиката за определяне на линията на бедност ще бъдат реализирани поставените цели, както и защитени в оптимална степен интересите на заинтересованите страни.
 
С приемане на Постановлението за допълнение на Методиката за определяне на линията на бедност за страната ще бъдат реализирани поставените цели.
При Вариант на действие 0 няма идентифицирана ефективност поради непостигане на нито една от заложените цели. Няма да бъдат отчетени негативните тенденции в икономиката, както и предприетите и планирани икономически и социални мерки и съответно разходите в бюджета.
Този вариант на действие не предвижда нормативна промяна.
При Вариант на действие 1 се ще бъдат постигнати поставените цели, отчитайки предприетите и планирани мерки за подпомагане на най-нуждаещите се слоеве на обществото, както и предприетите и планирани бюджетни мерки.
При сравнение на вариантите по критерий „ефикасност” резултатите показват, че постигането на целите с предвидимо ниво на разходите от всички заинтересовани страни ще е при Вариант на действие 1.
При предприемане на Вариант на действие 0 не се постига ефикасност поради факта че този вариант не допринася за постигане на нито една от целите. 
Във връзка с гореизложеното, препоръчителен е Вариант на действие 1 „Приемане на ПМС за допълнение на Методиката за определяне размера на линията на бедност за страната“.

	5. Негативни въздействия: Опишете качествено (при възможност – и количествено) всички значителни потенциални икономически, социални, екологични и други негативни въздействия за всеки един от вариантите, в т.ч. разходи (негативни въздействия) за идентифицираните заинтересовани страни в резултат на предприемане на действията. Пояснете кои разходи (негативни въздействия) се очаква да бъдат второстепенни и кои да са значителни.
Вариант за действие 0 „Без действие“:
· Ще бъде определен размер на линията на бедност, който не съответства на икономическия ръст и негативните макроикономически прогнози;
· Намаляване на ефективността на политиките, насочени  към хората в риск от бедност; Няма да бъдат адекватно определени лицата (с доходи до линията на бедност), които се подпомагат с хранителни продукти по Оперативна програма за храни и/или материално подпомагане; Подпомогнатите пенсионери (с пенсия или сбор от пенсиите заедно с добавките до размера на официалната линия на бедност) с еднократни добавки към пенсиите (великденски и коледни добавки) ще бъде определен на база линията на бедност 2020 г.; Лицата с доход до линията на бедност, които имат право на безплатна правна помощ съгласно Закона за правната помощ;
· Разходите за обезпечаване на финансовата подкрепа за хората с трайни увреждания няма да бъдат съобразени с негативните икономически тенденции и натовареността на бюджета; 
· За социалните партньори – намаляване на ефективността на политиката в областта на жизненото равнище и доходите;
При реализиране на този вариант няма да бъдат реализирани поставените цели и няма да се решат констатираните проблеми.
Вариант за действие 1 „Приемане на ПМС за допълнение на Методиката за определяне на линията на бедност за страната“. 
Приемането на постановлението няма да доведе до негативни въздействия. 
Екологични негативни въздействия: не може да има.


	6. Положителни въздействия: Опишете качествено (при възможност – и количествено) всички значителни потенциални икономически, социални, екологични и други ползи за идентифицираните заинтересовани страни за всеки един от вариантите в резултат на предприемане на действията. Посочете как очакваните ползи кореспондират с формулираните цели.
Вариант за действие 0 „Без действие“:
Заинтересованите страни няма да реализират ползи при Вариант на действие 0 - „Без действие“.
Вариант за действие 1 „Приемане на ПМС за допълнение на Методиката за определяне размера на линията на бедност за страната“
· Ще бъде определен размер на линията на бедност в съответствие с икономическата и социална ситуация, породена от COVID-19;
· Изпълняваните политики ще бъдат адекватно определени, ще отговорят на мобилизиране усилията на държавата за подпомагане на най-нуждаещите се;
· След приемане на ПМС за допълнение на Методиката за определяне на линията на бедност за страната, определената линията на бедност ще бъде адекватно използвана в нормативните документи, които се придържат към тази референтна стойност както на национално, така и на регионално ниво:
1. Оперативната програма за храни и/или материално подпомагане. При предоставяне на хранителни продукти на лица в риск от бедност (доходът им е до размера на официалната линия на бедност);
2. Изплащане на еднократни добавки към пенсиите (великденски и коледни добавки) на пенсионерите, които имат пенсия или сбор от пенсиите заедно с добавките до размера на официалната линия на бедност;
3. Закон за правната помощ – предоставяне на безплатна правна помощ на хора с доход до линията на бедност;
4. Правилник за организацията и дейността на Междуведомствената комисия за възстановяване и подпомагане към Министерския съвет – предоставяне на възстановителна помощ на физически лица за подпомагане възстановяването на жилищата им, засегнати от бедствие.
5. Общински наредби (Наредба на Общинския съвет Велико Търново за определянето и администрирането на местните такси и цени на услуги на територията на Община Велико Търново);
6. Закон за хората с увреждания – размерът на финансовата подкрепа зависи от вида и степента на увреждане и се определя и актуализира спрямо линията на бедност.
С приемане на Постановлението за допълнение на Методиката за определяне на линията на бедност  ще бъдат реализирани поставените цели, както и защитени в оптимална степен интересите на заинтересованите страни.
При реализиране на вариант „Приемане на ПМС за допълнение на Методиката за определяне на линията на бедност за страната“, размерът на линията на бедност за страната ще отговоря на обективните социално-икономически показатели.      

	7.Потенциални рискове: 
Посочете възможните рискове от приемането на нормативната промяна, включително възникване на съдебни спорове.
Не са идентифицирани потенциални рискове от приемането на постановлението.
  

	8.1. Административната тежест за физическите и юридическите лица:
☐ Ще се повиши
☐ Ще се намали
☑ Няма ефект
Проектът на ПМС за допълнение на Методиката за определяне на размера на линията на бедност за страната няма въздействие върху административната тежест за физически и юридически лица.
8.2. Създават ли се нови регулаторни режими? Засягат ли се съществуващи режими и услуги?
С проекта на ПМС за допълнение на Методиката за определяне размера на линията на бедност за страната не се създават нови регулаторни режими и не се променят съществуващите режими и услуги.

	9. Създават ли се нови регистри?
Когато отговорът е „да“, посочете колко и кои са те
Не

	10. Как въздейства актът върху микро-, малките и средните предприятия (МСП)?
☐ Актът засяга пряко МСП
☑ Актът не засяга МСП
☑ Няма ефект
Очаква се да има косвено положително въздействие и повишаване на мотивацията на заетите с оглед на провежданата политика за борба с бедността. 
Проекта на постановление не е насочен към МСП
Приемането на постановлението няма да окаже пряко или косвено влияние върху МСП.


	11.  Проектът на нормативен акт изисква ли цялостна оценка на въздействието?
☐ Да
☑  Не

	12. Обществени консултации: Обобщете най-важните въпроси за  консултации в случай на извършване на цялостна оценка на въздействието или за обществените консултации по чл. 26 от Закона за нормативните актове. Посочете индикативен график за тяхното провеждане и видовете консултационни процедури.
Проектът на Постановление на Министерския съвет ще бъде публикуван за обществени консултации за 30  дни на интернет страницата на МТСП („Документи“ - „Проекти на нормативни актове" ), както и на Портала за обществени консултации на Министерския съвет.

	13. Приемането на нормативния акт произтича ли от правото на Европейския съюз?
☐ Да
☑ Не
Моля посочете изискванията на правото на Европейския съюз, включително информацията по т. 8.1 и 8.2, дали е извършена оценка на въздействието на ниво Европейски съюз, и я приложете (или посочете връзка към източник).

	14. Име, длъжност, дата и подпис на директора на дирекцията, отговорна за изработването на нормативния акт:
Име и длъжност: Петър Начев, директор „Жизнено равнище, демографска политика и социални инвестиции“
Подпис:



 


